b'\n_START_ARTICLE_\nEdward Arthur Milne\n_START_SECTION_\n\xc5\xbdivljenje in delo\n_START_PARAGRAPH_\nMilne je dal pomembne prispevke k teoriji zvezd. Najbolj znan je po delih iz kozmologije. Njegova glavna dela so: Thermodynamics of the Stars; Relativity, Gravitation and World - Structure idr._NEWLINE_Leta 1932 je predlo\xc5\xbeil teorijo, imenovano tudi kinemati\xc4\x8dna relativnost, za katero se je pozneje izkazalo, da se od prej\xc5\xa1njih razlikuje samo po na\xc4\x8dinu formulacije. Posku\xc5\xa1al je pojasniti odmikanje galaksij, ko si je predstavljal, da se celotno gibanje vr\xc5\xa1i v neukrivljenem prostoru, ki se to\xc4\x8dno sklada z navadnim prostorom iz vsakdanje izku\xc5\xa1nje. Nasprotoval mu je Dingle. Kot vsi podobni spori se tudi ta zdi nepotreben; vsaka stran je imela po svoje prav. Pomemben nasledek razprave pa je bil \xc4\x8detverni prostor, ki sta ga leta 1934 vpeljala Robertson in Walker. Tega leta sta W. H. McCrea in Milne ugotovila, da ima relativisti\xc4\x8dni model Vesolja podobne re\xc5\xa1itve kot model v okviru Newtonovega splo\xc5\xa1nega gravitacijskega zakona. Milne je podal na\xc4\x8delo (postulat) homogenosti ali svetovno na\xc4\x8delo, ki pravi, da vidimo iz vsake to\xc4\x8dke Vesolja enako velik prostor in enaka gibanja.\n_START_SECTION_\nNagrade\n_START_PARAGRAPH_\nLeta 1935 je prejel zlato medaljo Kraljeve astronomske dru\xc5\xbebe, leta 1941 za svoje raziskave atmosfer Zemlje in Sonca, notranje zgradbe zvezd in teorijo relativnosti kraljevo medaljo Kraljeve dru\xc5\xbebe iz Londona in leta 1945 medaljo Bruceove Tihomorskega astronomskega dru\xc5\xa1tva.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater Milne na Luni.'